
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Lučenec 3T/35/2026 6626010232 21. 04. 2026 JUDr. Ladislav Lóška ECLI:SK:OSLC:2026:6626010232.1
TRESTNÝ ROZKAZ V MENE SLOVENSKEJ REPUBLIKY Okresný súd Lučenec samosudcom JUDr. Ladislavom Lóškom, podľa § 353 ods. 1 Trestného poriadku v spojení s § 241 ods. 1 písm. j) Trestného poriadku dňa 21.04.2026, takto rozhodol: Obvinený A. B. A. C. D., nar. XX.XX.XXXX vo E., trvale bytom F. XXXX/X, F. – F., slobodný, netrestaný, u z n á v a s a z a v i n n é h o, ž e dňa 26.11.2025 v čase o 13:08 hod. viedol v meste Lučenec po chodníku na G. H. I. XXXX/X popred obchodný dom PRIOR, počas rozvozu zásielok, ako zamestnanec - kuriér spoločnosti PACKETA s.r.o., motorové vozidlo značky Peugeot Boxer, EČ: E., kde sa plne nevenoval vedeniu vozidla a dostatočne nesledoval situáciu v cestnej premávke, taktiež nedbal na zvýšenú opatrnosť voči chodcom, pričom napriek nedostatočnému rozhľadu s vozidlom začal cúvať, v dôsledku čoho narazil ľavou zadnou časťou vozidla do chodkyne J. K., nar. XX.XX.XXXX, ktorá v tom čase prechádzala po chodníku poza ním vedené vozidlo v smere svojej chôdze od L. M., následkom čoho došlo k jej pádu na chodník a vzápätí ju vliekol zakliesnenú pod podvozkom v smere svojej jazdy dozadu, pokým nezostala ležať celým telom pod vozidlom, pričom pri dopravnej nehode utrpela zlomeninu horného konca lakťovej kosti vľavo, poranenie svalu a šľachy inej časti dvojhlavého svalu ramena vľavo, poškodenie mäkkých častí III. stupňa pri zatvorenej zlomenine alebo vykĺbení predlaktia vľavo, pohmoždenie oboch kolien s odreninami s dobou liečby a PN v trvaní 68 dní, teda od 26.11.2025 do 01.02.2026, ktorým konaním obvinený porušil ustanovenia § 3 ods. 2 písm. a), § 4 ods. 1 písm. c, písm. e), § 22 ods. 2, ods. 3 a § 52 ods. 2 zákona č. 8/2009 Z. z. o cestnej premávke a o zmene a doplnení niektorých zákonov, v znení neskorších predpisov, teda inému z nedbanlivosti spôsobil ťažkú ujmu na zdraví a čin spáchal závažnejším spôsobom konania porušením dôležitej povinnosti uloženej mu podľa zákona, týmspáchal prečin ublíženia na zdraví podľa § 157 odsek 1, odsek 2 písmeno a) Trestného zákona s poukazom na § 138 písmeno h) Trestného zákona. rozhodol: Za to sa odsudzuje
podľa § 157 ods. 2 Tr.zák., s použitím § 38 ods. 2 Tr.zák., na trest odňatia slobody vo výmere 12 (dvanásť) mesiacov. Podľa § 49 ods. 1 písm. a) Tr. zák. súd obvinenému výkon trestu podmie n e č n e o d k l a d á a podľa § 50 ods. 1 Tr. zák. určuje skúšobnú dobu v trvaní 1 (jeden) rok. Podľa § 61 ods. 1, 2 Tr. zák., s použitím § 38 ods. 2 Tr.zák. súd obvinenému ukladá trest zákazu činnosti viesť motorové vozidlá všetkého druhu v trvaní 12 (dvanásť) mesiacov. Podľa § 287 ods. 1 Tr. por. obvinený je povinný nahradiť poškodenej J. K., nar. XX.XX.XXXX, trvale bytom H. K. XXX/X, N. spôsobenú škodu z titulu bolestného 3.352,80 Eur (110 bodov x 30,48 Eur), Všeobecnej zdravotnej poisťovni, a.s., pobočka Banská Bystrica, Skuteckého 20, 984 01 Banská Bystrica, IČO: 35 937 874 za poskytnutú zdravotnú starostlivosť poškodenej sumu vo výške 276,34 Eur a Sociálnej poisťovni, pobočka Banská Bystrica, Kapitulská 27, 974 26 Banská Bystrica 1, IČO: 30 807 484 za vyplatené nemocenské dávky sumu vo výške 936,10 Eur. Podľa § 288 ods. 1 Tr.por. sa poškodený J. K., nar. XX.XX.XXXX, trvale bytom H. K. XXX/X, N. sa so zvyškom nároku na náhradu škody odkazuje na civilný proces. Poučenie: Poučenie:
Trestný rozkaz má povahu odsudzujúceho rozsudku.
Obvinený a osoby, ktoré sú oprávnené podať v jeho prospech odvolanie, ako aj prokurátor môžu podať proti trestnému rozkazu odpor. Odpor sa podáva na súde, ktorý trestný rozkaz vydal, a to do ôsmich dní od jeho doručenia. Osobám, ktoré môžu podať odvolanie v prospech obvineného okrem prokurátora, sa lehota končí tým dňom ako obvinenému. Ak sa trestný rozkaz doručuje obvinenému a aj jeho obhajcovi, plynie lehota od toho doručenia, ktoré bolo vykonané neskôr. Na navrátenie lehoty sa primerane použije ustanovenie § 64. Proti výroku o náhrade škody, ktorým bola priznaná náhrada škody, môže poškodený podať odpor na tunajšom súde, a to do ôsmich dní odo dňa jeho doručenia. Ak proti trestnému rozkazu podala oprávnená osoba podľa odseku 1 v lehote odpor, samosudca rozhodne podľa § 241 ods. 1 písm. j) o prijatí obžaloby a nariadi vo veci hlavné pojednávanie; pri prejednávaní veci na hlavnom pojednávaní nie je samosudca viazaný právnou kvalifikáciou ani druhom a výmerou trestu obsiahnutými v trestnom rozkaze. Inak sa trestný rozkaz stane právoplatným a vykonateľným podľa § 356. Ak samosudca po doručení odporu nenariadi hlavné pojednávanie z dôvodu, že odpor podala neoprávnená osoba alebo bol podaný oneskorene, odmietne odpor uznesením. Proti tomuto uzneseniu je prípustná sťažnosť, ktorá má odkladný účinok. Ak bol vydaný trestný rozkaz, môže prokurátor vziať späť obžalobu dovtedy, kým sa trestný rozkaz nedoručí niektorej z osôb uvedených v odseku 1. Späťvzatím obžaloby sa trestný rozkaz ruší a vec sa vracia do prípravného konania. Trestný rozkaz sa ruší a vec sa vracia do prípravného konania aj vydaním uznesenia, ktorým nadriadený súd na základe sťažnosti podľa § 241 ods. 4 zrušil uznesenie samosudcu o prijatí obžaloby podľa § 241 ods. 1 písm. j). Trestný rozkaz sa stane právoplatným a vykonateľným, ak odpor nebol podaný, uplynutím lehoty na podanie odporu, alebo ak odpor bol vzatý späť, dňom jeho späťvzatia.

Zdroj: KAUZIS.SK – https://www.kauzis.sk/judikatura/r/ECLI:SK:OSLC:2026:6626010232.1 (dáta aktuálne k 12. 11. 2026). Záväzné je znenie zverejnené súdom.




